
ДО ПРЕДСЕДАТЕЛЯ
НА ОБЩИНСКИ СЪВЕТ

С. КИРКОВО
Д О К Л А Д Н А     З А П И С К А

От Шинаси Мехмед Сюлейман – Кмет на община Кирково, област Кърджали

Относно: Закриване на ОУ „Устрем”, с. Старово и ОУ „Васил Левски“                   с. Дрангово, считано от 01.09.2024г.

УВАЖАЕМИ ГОСПОДИН ПРЕДСЕДАТЕЛ, 

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ, 
През учебната 2023/2024 год. в община Кирково функционират 8 учебни заведения, от които три средни и пет основни училища.
Основно училище „Устрем” с. Старово и ОУ „Васил Левски“ с. Дрангово са училища с дългогодишна история. В тях се обучават ученици от І до VІІ клас. Демографските процеси в национален и регионален мащаб се отразиха негативно на общинската образователна система и в частност на училищата, в които в последните години се формират маломерни и слети паралелки. 
От учебната 2017/2018 година с влизането в сила на Закона за предучилищното и училищното образование VIII клас премина от прогимназиалния етап на основното образование в I гимназиален етап на средното образование, което допълнително допринесе за намаляване броя на учениците и сформирането на слети паралелки в основните училища в ОУ „Устрем” с. Старово и ОУ „Васил Левски“ с. Дрангово.
През настоящата 2023/2024 учебна година по данни в Националната електронна информационна система за предучилищното и училищното образование /НЕИСПУО/ в ОУ „Устрем“ с. Старово се обучават 13 ученици, разпределени в четири паралелки: I клас – 3 ученици, II клас – 0, III клас - 1 ученик и IV клас - 3 ученици (III и IV слята паралелка), V клас – 3 ученици, VI клас - 0, VII клас – 3 ученици. Сформирани са една слята маломерна и три самостоятелни маломерни паралелки. 

В ОУ „Васил Левски“ с. Дрангово се обучават 27 ученици, разпределени по паралелки: I клас - 5 ученици, II клас - 5 (I и II клас слята паралелка), III клас – 5 ученика, IV клас – 5 ученици, (III и IV клас слята паралелка), V клас – 3 ученици, VI клас -0, VII клас – 4 ученици. Сформирани са две слети и две самостоятелни маломерни паралелки. 

Ръководствата на училищата през последните няколко години положиха усилия за справяне с финансовото състояние на училищата, като бе извършена оптимизация на вътрешната структура на персонала. Общата численост на персонала през учебната 2023/2024 година в ОУ „Устрем“ с. Старово е 9,5 щатни бройки, от които 8 педагогически персонал и 1,5 непедагогически персонал. В ОУ „Васил Левски“ с. Дрангово числеността на персонала е 9 щатни бройки, от които 6 педагогически и 3 непедагогически персонал. 

Повече от десет години училищата са със статут на защитени училища. 

За постигане на основните цели на училищното образование, а именно равен достъп и качествено образование, и за гарантиране на пълен обхват на децата на задължително училищно обучение са предложени за включване в Списъка със защитени детски градини и защитени училища за учебната 2023/2024 година.

Съгласно Решение №23 от 22 януари 2024 година на Министерски съвет за приемане на Списък със защитени детски градини и защитени училища в Република България, ОУ „Васил Левски” с. Дрангово и ОУ „Устрем“ с. Старово не са включени поради, което няма допълнително осигурени средства за обезпечаване на учебния процес в маломерните и слети паралелки извън определените по стандарт в размер допълнително финансиране.
Със закриването на училищата и пренасочване на учениците от ОУ „Васил Левски“ с. Дрангово към СУ „Никола Йонков Вапцаров“ с. Бенковски и на учениците от ОУ „Устрем“ с. Старово към ОУ „Христо Смирненски“ с. Фотиново, както и други училища при спазване на чл.12 от Закона за предучилищното и училищното образование ще се даде възможност за интегрирането им в общинската образователна система и осигуряване на среда за съхраняване и развитие на културната им идентичност. За учениците ще се осигури безплатен превоз съобразно нормативните изисквания и възможностите на общината. За персонала, който ще бъде освободен след закриване на училището, ще се направи всичко възможно да бъде трудово осигурен, съобразно наличието на свободни работни места и спазвайки нормативната уредба. Движимото и недвижимото имущество ще се разпредели между общинските училища с приоритет СУ „Никола Йонков Вапцаров“ с. Бенковски и ОУ „Христо Смирненски“ с. Фотиново в зависимост от нуждите и потребностите при условията на чл.304 и чл.305 от Закона за предучилищното и училищното образование. В резултат на предложената процедура се очаква постигане на ефективна и оптимална училищна мрежа в община Кирково – намаляване броя на маломерните и слети паралелки и увеличаване на пълняемостта в общинските училища, осигуряване на равен достъп до съизмеримо по качество образование и условия за интегриране на учениците, чийто майчин език е различен от български в общинските училища, повишаване ефективността на публичните разходи за образование в общината.

Във връзка с изложените мотиви и очаквания, поради трайна тенденция на намаляване броя на подлежащите на задължително обучение под нормативно определения минимум в резултат на демографски проблеми и миграционни процеси, водеща до формиране на маломерни и слети паралелки, затруднения при прилагане на системата на делегиран бюджет, с цел оптимизиране на училищната мрежа и повишаване ефективността на публичните разходи за образование в община Кирково предлагам Общински съвет – Кирково да вземе следното 











Проект

Р Е Ш Е Н И Е:
ОбС – Кирково на основание чл.21, ал.1, т.8 и т.23, и ал. 2 от Закона за местното самоуправление и местната администрация, чл.312, ал.1 и ал.6, чл.314, ал.3, чл.315, ал.3 от Закона за предучилищното и училищното образование реши:

1.Дава съгласие за закриване на Основно училище „Васил Левски” с. Дрангово и
Основно училище „Устрем“ с. Старово, считано от 01.09.2024 г. 
2. Учениците от ОУ „Васил Левски” с. Дрангово да се пренасочат към СУ „Никола Йонков Вапцаров“ с. Бенковски, а учениците от ОУ „Устрем“ с. Старово да се пренасочат към ОУ „Христо Смирненски“ с. Фотиново при условията на чл. 12 от Закона за предучилищното и училищното образование. 

3. Задължителната училищна документация и фондът от учебници да се приемат и съхраняват в СУ „Никола Йонков Вапцаров“ с. Бенковски и ОУ „Христо Смирненски“ с. Фотиново.

4. За учениците от ОУ „Васил Левски” с. Дрангово е осигурен транспорт до СУ „Никола Йонков Вапцаров“ с. Бенковски, а за учениците от ОУ „Устрем“ с. Старово е осигурен транспорт до ОУ „Христо Смирненски“ с. Фотиново.

5. Трудовите правоотношения с персонала на ОУ „Васил Левски” с. Дрангово и ОУ „Устрем“ с. Старово да се уредят при условията на чл. 328, ал.1, т.1 от Кодекса на труда. 
6. Неизползваните средства от бюджета на ОУ „Васил Левски” с. Дрангово и ОУ „Устрем“ с. Старово да бъдат преразпределени по бюджетите на приемащите общински училища, съобразно броя на приетите учениците и след утвърждаване на Списък-Образец 1 за учебната 2024/2025 година. 
Мотиви за необходимостта от закриване на училищата на основание чл. 315, ал.3 от Закона за предучилищното и училищното образование:

1. „поради намаляване броя на децата и учениците”;

2. осигуряване на качествено образование на учениците от закритите училища;

3. създаване на конкурентна среда и адаптация на учениците;

4. даване на равен старт за обучение и образоване;

5. осъвременена материална база;

6. осигурен транспорт;

7. целодневен вариант на обучение;

8. столово хранене.

II. Възлага на Кмета на община Кирково да представи на Министъра на образованието и науката мотивирано предложение за закриване на ОУ „Васил Левски” с. Дрангово и ОУ „Устрем“ с. Старово, съгласно изискванията на чл.312, ал.1 и ал.6, чл.314, ал.3 и ал.5, чл.315 ал.3 от Закона за предучилищното и училищното образование и чл.7 от Наредба № 9/19.08.2016 г. за институциите в системата на предучилищното и училищното образование.

КМЕТ НА ОБЩИНА КИРКОВО:…………………..






                                           (ШИНАСИ СЮЛЕЙМАН)

